Varg Vikernes

Dom og fengselsstraff

Vikernes sonet en nesten 16 år lang fengselsstraff for drap og kirkebranner i Norge. I 1993 ble han dømt for å ha tatt livet av sin tidligere venn og bandkollega Øystein Aarseth, også kjent som «Euronymous» fra black metal-bandet Mayhem. Vikernes ble dømt for å ha stått bak nedbrenningen av tre kirker; Åsane kirke i Bergen, Skjold kirke i Vindafjord og Holmenkollen kapell i Oslo. Han ble også dømt for et forsøk på brannstiftelse i Storetveit kirke i Bergen og et antall mindre lovbrudd som tilsammen ga Vikernes maksimumsstraffen på 21 år. Høyesterett avviste senere anken over straffeutmålingen.
Vikernes ble også tiltalt for nedbrenningen av Fantoft stavkirke i Bergen. Legdommerne avga kjennelsen ikke skyldig mens fagdommerene avga kjennelsen skyldig. Fagdommerne hevdet dette var en feil og at skyldspørsmålet var klart. Selv om fagdommerne mente dette var en feil fra legdommerne, ville de ikke ta opp saken på nytt. Senere anke til høyere rettsinstans ble avvist.
I drapssaken ble det sammen med Varg Vikernes reist tiltale mot 22 år gamle Snorre Ruch, som ble dømt til åtte års fengselsstraff selv om han ifølge Vikernes var helt uskyldig.
Under rettssaken i 1994 mente rettspsykiater Karl-Ewerth Horneman at Vikernes var preget av mangelfullt utviklede sjelsevner, men at han hadde mulighet for å utvikle seg i positiv retning under soning.
Forholdene rundt årsakene til drapet er ikke helt klarlagt, men har stort sett blitt forklart som intern maktkamp mellom Vikernes og Aarseth. Vikernes påstod at Aarseth hadde planlagt å drepe ham, og at drapet hadde blitt begått delvis i selvforsvar. Aarseth ble funnet død utenfor sin leilighet i Oslo med 23 knivsår – to i hodet, fem i nakken, 16 i ryggen. Selv hevdet Vikernes at mesteparten av disse skadene oppstod da Aarseth falt på deler av en knust lampe som han sparket over ende i kampen. Vikernes påstår også at det var en krangel om penger fra Burzums første hele utgivelser (Burzum og Det Som Engang Var) og den første Burzum-EP (Aske) som ble utgitt på Aarseths plateselskap, Deathlike Silence Records, men hevder hardnakket at dette ikke var motivet for mordet.
På tiden da Aarseth ble drept spilte Vikernes bassgitar i Mayhem. Aarseths mor ba Hellhammer (Jan Axel Blomberg), Mayhems trommeslager, om å fjerne bassgitarsporet som Vikernes hadde spilt inn for Mayhems første fulle studioalbum, De Mysteriis Dom Sathanas.  
Da politiet arresterte Vikernes, fant de 100 kg med eksplosiver og en del ammunisjon hjemme hos ham. Offentligheten vet ellers lite om saken. 
I 1999 hadde Varg Vikernes en gjeld til Oslo kommune og Gjensidige NOR forsikringsselskap (nå Gjensidige) på 13,5 millioner kroner etter en rettssak i 1998 og med ekstra gjeld på det tidspunktet for andre brannstiftelser totalt omtrent 23 millioner kroner, men noen kilder bruker andre tall.

Rømming i 2003

I oktober 2003 var Vikernes på permisjon fra et lavsikkerhetsfengsel i Tønsberg, men kom ikke tilbake. Etter å ha tiltvunget seg en bil med en lommelykt, som bilens innehaver trodde var et våpen, ble Vikernes pågrepet av politiet. Han ble tatt med et uladd AG-3 automatgevær, 700 skudd, et antall mindre våpen, en håndholdt GPS-mottaker, radio, en PC, militæruniformer, en skuddsikker vest og kamuflasjebekledning. Han fikk en tilleggsstraff på 14 måneder for dette, noe mindre enn de påståtte 22 måneder ved rettssaken, og ble deretter flyttet til et høysikkerhetsfengsel i Trondheim, men ble etter 3-4 år flyttet til åpen soning i Tromsø fengsel. I november 2003 stod et intervju med ham i Dagbladet hvor han blant annet sa han kunne tenke seg å kjempe i den russiske hær mot Tsjetsjenia.

Prøveløslatelse

Ifølge dommen han fikk i 1994 kunne han søke om prøveløslatelse i 2006, men han hadde ikke noen store forhåpninger om at dette ville skje. På grunn av forhold ved norsk strafferett som ble endret i 2002 ble denne datoen utsatt til 2008. 23. juni 2008 trykket Dagbladet et leserinnlegg fra Vikernes' mor samt en artikkel angående hans prøveløslatelse hvor moren hevder Kriminalomsorgen prøvde å forhindre en løslatelse til tross for at Tromsø fengsel, Trondheim fengsel og PSTs uttalte at han var klar for prøveløslatelse.
Kriminalomsorgen har avvist henvendelser fra både familien og media med henvisning til taushetsplikten, men har tidligere uttalt til VG at han ikke har fått noen særbehandling og at om lag 30 % av fangene får avslag. Oslo kommune sender en regning på 18 millioner kroner til Vikernes hver måned med en betalingsfrist på 14 dager. Totalt skal han ha en gjeld på 40 millioner kroner. Vikernes hevdet i Dagbladet i mars 2009 at han snart skulle prøveløslates. Han var da 36 år gammel og hadde sonet 16 år i fengsel. I mai 2009 ble Vikernes prøveløslatt, med meldeplikt i ett år.

Andre hendelser som er knyttet til Varg Vikernes aktiviteter

19 år gamle Novak Majstorovic brente ned en over 100 år gammel kirke i Melbourne i august 2004. Han hevdet senere at han fikk inspirasjon til brannstiftelsen fra sangtekster fra Burzum.

Privatliv

Varg Vikernes er gift og har en datter (født 1993) og en sønn (født 2007). Han gikk ut i media og sa at han kom til å flytte inn i et småbruk i Telemark etter løslatelsen. Like før prøveløslatelsen endret han også navn. Hans nye navn, Louis Cachet, har ingen assosiasjoner til hans tidligere navn overhodet. Årsaken til navneskiftet skal være å kvitte seg med det belastede navnet Varg Vikernes. Ifølge ham selv er navneskiftet en markering for å ta avstand fra sitt tidligere image som satanist og nynazist samt ønske om å «være en normal person som ikke forbindes med kriminalitet for enhver fremtid». Vikernes bor i dag i Frankrike.